Chloreuptychia

Chloreuptychia er en slekt av sommerfugler som hører til underfamilien ringvinger (Satyrinae) i den store familien flikvinger (Nymphalidae).

Utseende 
Middelsstore sommerfugler. Oversiden har mørkbrun grunnfarge med et sterkt, blått skimmer på bakvingene- de er ikke like blå som de ellers ganske like Caeruleuptychia-artene. Skimmeret skyldes strukturfarger og varierer med vinkelen man ser sommerfuglen fra. Undersiden er gråaktig med tre nokså brede, brune tverrbånd, det ytterste av disse omfatter noen nokså store øyeflekker med oransje kant. Også undersiden har et tydelig metallisk skimmer, i tillegg kan slekten kjennes på at det mellom øyeflekkene på bakvingen er to lange, smale metalliske flekker kantet med oransje.

Levevis 
Disse sommerfuglene lever i tropisk regnskog. De voksne sommerfuglene flyr ikke langt og holder seg inne i skyggen, eller de er aktive i skumringen. Larvene lever på planter i gressfamilien (Poaceae). De voksne sommerfuglene besøker ikke blomster, men suger gjerne til seg væske fra råtnende frukt, sopp og fugleskitt. Tverrlinjene på vingenes underside virker trolig som kamuflasje fordi de bryter opp sommerfuglens form.

Utbredelse 
Slekten er utbredt fra Mexico i nord til Rio de Janeiro-området i sør.

Systematisk inndeling 

 Ordenen sommerfugler, Lepidoptera Linnaeus, 1758
 Gruppen Glossata
 Gruppen Coelolepida
 Gruppen Myoglossata
 Gruppen Neolepidoptera
 Gruppen Heteroneura
 Gruppen Eulepidoptera
 Gruppen Ditrysia
 Gruppen Apoditrysia
 Gruppen storsommerfugler, Macrolepidoptera
 Gruppen dagsommerfugler, Rhopalocera
 Overfamilien egentlige dagsommerfugler, Papilionoidea
 Familien flikvinger, Nymphalidae
 Underfamilien ringvinger, Satyrinae
 Stammen Satyrini 
 Gruppen Euptychiina
 Slekten Chloreuptychia Forster, 1964
 Chloreuptychia agatha (Butler, 1867)
 Chloreuptychia arnaca (Fabricius, 1776)
 Chloreuptychia callichloris (Butler, 1867)
 Chloreuptychia catharina (Staudinger, 1886)
 Chloreuptychia chlorimene (Hübner, 1819)
 Chloreuptychia herseis (Godart, 1824)
 Chloreuptychia hewitsonii (Butler, 1867)
 Chloreuptychia marica (Weymer, 1911)
 Chloreuptychia sericeella (Bates, 1895)
 Chloreuptychia tolumnia (Cramer, 1777)
 2 ubeskrevne arter fra Peru

Kilder 
 Lewis, H.L. (1974) Fjärilar från hela världen. Forum, Stockholm. ISBN 91-37-10100-5
 Markku Savela's Lepidoptera and some other life forms: Sjekkliste over artene. Hentet 11.1. 2012.
 Butterflies of Amazonia – Chloreuptychia chlorimene 
 Butterflies of Amazonia – Chloreuptychia agatha

Eksterne lenker 
 
 Brower, A.V.Z. (2006) Chloreuptychia på Tree of life
 Bildegalleri over Euptychiina

Ringvinger
Sommerfugler formelt beskrevet i 1964
Dyr formelt beskrevet av Walter Forster